- Hindi News
- National
- देरी से पहुंचे शिक्षक, एसएमसी अध्यक्ष ने बच्चों को बाहर कर लगा दिया ताला
देरी से पहुंचे शिक्षक, एसएमसी अध्यक्ष ने बच्चों को बाहर कर लगा दिया ताला
देहलवाड़ा मिडिल स्कूल में गुरुवार को शिक्षकों के देरी से पहुंचने पर एसएमसी अध्यक्ष ने बच्चों को बाहर कर स्कूल में ताला लगा दिया और चाबी अपने साथ ले गई। शिक्षकों की सूचना पर शिक्षा विभाग के अधिकारियों ने मौके पर पहुंचकर स्कूल खुलवाकर बच्चों को कक्षों में पहुंचाया। इस मामले में शिक्षा विभाग के अधिकारी केवल जांच कर रहे हैं। दूसरे दिन तक भी किसी ठोस नतीजे पर नहीं पहुंच सके हैं।
क्या है पूरा मामला
देहलवाड़ा मिडिल स्कूल में गुरुवार को अतिथि शिक्षक महेश डेहरिया 20 से 30 मिनट की देरी से पहुंचा था, जबकि एक अन्य अतिथि शिक्षक सुनील यदुवंशी अवकाश पर था। स्कूल की प्रभारी अध्यापक ज्योति डेहरिया हाईस्कूल परीक्षा में पर्यवेक्षक बनकर आमला के गुरुनानक स्कूल में थी।
इस बीच जब स्कूल में कोई शिक्षक उपस्थित नहीं था तो स्कूल मेनेजमेंट कमेटी अध्यक्ष तुलसी कछाहे ने स्कूल में उपस्थित करीब 30 बच्चों को कक्षा से बाहर कर ताला लगा दिया और चाबी अपने साथ लेकर घर चली गईं। देरी से पहुंचे शिक्षकों ने तत्काल घटनाक्रम की सूचना 100 डायल पर दी। इधर सूचना पर शिक्षा विभाग के अधिकारी भी मौके पर पहुंचे और पूरे घटनाक्रम का जायजा लिया। इस दरमियान करीब आधा घंटा बच्चे शिक्षक के पहुंचने का इंतजार करते रहे।
घटनाक्रम देखने के बाद प्राइमरी स्कूल के शिक्षक मोहन विश्वकर्मा ने सभी बच्चों को बैठाया। तब तक बीएसी गणेश डोंगरे, सीएसी मनोज बुवाड़े, सीआरसी मंगरया भी स्कूल पहुंचे। अधिकारियों ने एसएमसी अध्यक्ष तुलसी कछाहे से चाबी लेकर ताला खुलवाया और बच्चों को कक्षा में बैठाया। इसके बाद यहां हालात सामान्य हुए।
पानी को लेकर भी हुआ था विवाद
जानकारी के अनुसार सप्ताह भर पहले भी स्कूल के शिक्षकों और अध्यक्ष के बीच बच्चों के लिए पानी के इंतजाम को लेकर विवाद सामने आया था। हालांकि बाद में यह मामला सुलझ गया था। हालांकि पेयजल की समस्या अभी भी यहां बरकरार है।
बंद था ताला
जिस समय मैं जांच के लिए पहुंचा ताला बंद था। एसएमसी अध्यक्ष से चाबी लेकर ताला खुलवाया। गणेश डोंगरे, बीएसी
झूठे हैं आरोप
स्कूल में 11.30 बजे तक कोई शिक्षक उपस्थित नहीं था। बच्चे आपस में लड़ रहे थे इसलिए मैंने ताला लगाकर सब कुछ सुरक्षित किया। मेरे साथ फिजूल ही शिक्षा विभाग के अधिकारियों ने बुरा बर्ताव किया। इस बात की शिकायत मेरे द्वारा सीएम हेल्पलाइन पर भी की गई है। तुलसी कछाहे, अध्यक्ष, एसएमसी, मिडिल स्कूल देहलवाड़ा
वरिष्ठ अधिकारी लेंगे निर्णय
सूचना मिलने पर बीएसी सहित टीम को जांच के लिए भेजा था। टीम ने ताला खुलवाकर बच्चों को व्यवस्थित बैठाया। टीम का प्रतिवेदन वरिष्ठ अधिकारियों का भेजकर आगे की कार्रवाई के लिए मार्गदर्शन मांगा है। आरएस भास्कर, बीआरसी, जनपद शिक्षा केंद्र
नहीं मिली शिकायत
मामले में पुलिस को कोई शिकायत एसएमसी अध्यक्ष या शिक्षा विभाग की ओर नहीं मिली है। शिकायत मिली तो जांच की जाएगी। प्रशांत शर्मा, प्रभारी, थाना बोरदेही
आमला. स्कूल में ताला लगा होने के कारण बच्चे ताला खुलने के इंतजार में बाहर बैठे रहे।
tgl_Latn sot_Latn hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva